Publication: Magyar Közlöny
Issue: MK-2000-82 (Year: 2000, Number: 82)
Era: 1990-2004
Section: szóló 1991. évi II. törvényt. Ha az adós valamely kötelezettség biztosítására
Paragraph Index: 332

1. Ügyfélszámlák bruttó követel egyenlege összesen Ez az összesítő sor a tárgynapra vonatkozóan az ügyfélszámlák követel egyenlegeinek (a mérleg forrás oldalán lévő, az ügyfeleket megillető pénzeszközök) összegét tartalmazza. Az összesítésnél bruttó elvet kell követni. Ennek megfelelően a tartozások és követelések ügyfelek között nem nettósíthatóak, minden ügyfelet és ügyletet külön-külön kell számba venni. Ebben a sorban összesített adatokat részletezni kell az azonnali ügyletekből, a határidős és az opciós ügyletekből, valamint portfoliókezelési és vagyonkezelési tevékenységből eredő ügyfelekkel szembeni kötelezettségek szerint. Amennyiben a befektetési szolgáltató az ügyfélszámláról az ügyfél részére pénzkifizetést teljesít, akkor az ügyfelekkel szembeni tartozás összegének módosítását — az azonnali, határidős stb. ügyletekből eredő sorokban történő részletezést — a számviteli politikában meghatározott elvek alapján kell végrehajtani. A 11—13. sorokban külön-külön kell részletezni az azonnali ügyletekből, a határidős, és az opciós ügyletekből eredő kötelezettségek értékét. Az Épt. 100. § (3) bekezdésének előírása alapján, az ügyfélszámlán és az értékpapír-számlán elkülönítetten nyilvántartott azonnali, illetve az opciós és a határidős ügyletekből eredő követeléseket és kötelezettségeket kell számba venni. Ezeken a sorokon kimutatott összegek nem tartalmazhatják a portfoliókezelés keretében kezelt pénzeszközök értékét. A 14—15. sorokban külön-külön kell részletezni a portfoliókezelési, illetve a biztosítópénztárak részére végzett vagyonkezelési tevékenység során megvalósított azonnali, határidős és opciós ügyletekből származó pénzeszközök értékét. A számviteli előírások alapján az ügyfelenként naprakészen vezetett nyilvántartásból az ügyfél vagyonát képező pénzeszközökről az ügyfélszámla alapján, az értékpapírokról (befektetésekről) a 0. Nyilvántartási számlák számlaosztályban vezetett nyilvántartás alapján, illetve azok kamatáról, valamint az ügyfél javára megkötött ügyletekről és az ügyleten realizált eredményről (árfolyamnyereségről, vagy árfolyamveszteségről) kell az adatokat kimutatni.

Source: https://magyarkozlony.hu/hivatalos-lapok/e57b817d5d110b9a3d7a9b00eb71e8fe04e25044/dokumentumok/d47d314b371d0bb789e80a8b422eea88586fef88/letoltes